
[bookmark: _Toc0]Több időt adna a NAV a digitális átállásra
A NAV megkérdezte az adószakmát, és a visszajelzések alapján fokozatos átállást javasol az ÁNYK-ról a korszerűbb digitális szolgáltatásokra. A december 31-ei teljes kivezetés helyett több lépcsőben, fokozatosan valósulna meg az átállás. Elsőként a legnagyobb cégek áfabevallását érintené a változás, a kis- és középvállalkozások több időt kapnának.
A Nemzeti Adó- és Vámhivatal (NAV) számára fontos, hogy a digitális adózás fejlesztése a szakma tapasztalataira és az adózók valós igényeire épüljön. A hivatal ezért felmérésben kérte ki a könyvelők, az adózási szakemberek és a fejlesztők véleményét az eÁFA-rendszerről. Az eÁFA-kérdőívet mintegy kétezren töltötték ki. A könyvelők 55 százaléka a felkészülési idő hiányát, a könyvelőprogramok fejlesztésének elmaradását jelölte meg akadályként, amit a szoftverfejlesztők visszajelzése is alátámasztott: 64 százalékuk még nem kezdte meg a tényleges tesztelést sem. A kérdőív arra is rámutatott, hogy az ÁNYK-átállás sikeréhez a könyvelőknek, a fejlesztőknek és az adóhivatalnak közösen kell dolgozniuk, ehhez pedig még több felkészülési idő szükséges. A NAV köszöni a mintegy kétezer kitöltő közreműködését: a visszajelzések hozzájárultak az átállás ütemezésére vonatkozó javaslat kialakításához.
Az ÁNYK kivezetése fokozatosan, bevallásonként és űrlaponként történne. Elsőként jövő év folyamán a legnagyobb cégek térnének át kötelezően az eÁFA-ra. Az áfabevallók többségének, például a kkv-knak még több idejük maradna a felkészülésre és a tesztelésre, nekik a NAV javaslata szerint 2028. január 1-jétől válna kötelezővé az eÁFA-ra való átállás. Több széles körben használt bevallás – például az szja- és a társaságiadó-bevallás – még 2027-ben is benyújtható maradna a régi rendszerben. Egy-egy nyomtatvány csak akkor kerülne ki az ÁNYK-ból, ha az érintetteknek már volt elegendő idejük az új megoldások megismerésére és kipróbálására.
A NAV nemcsak elvárja, hanem támogatja is a jogkövetést. Az átállás teljes időszakában tájékoztatókkal, szakmai fórumokkal, oktatási anyagokkal és közvetlen segítségnyújtással támogatja az adózókat, a könyvelőket és a szoftverfejlesztőket. A szakmai párbeszéd az ütemezés kialakításával sem ér véget: a hivatal a további felkészülés során is számít az adó- és számviteli szakemberek, valamint a fejlesztők együttműködésére.
A NAV javaslata szerint csak a bevezetés ütemezése változna, a cél azonban továbbra is változatlan: az ÁNYK-t olyan korszerű szolgáltatások váltsák fel, amelyekkel az adózási kötelezettségek teljesítése egyszerűbbé és kevesebb adminisztrációval járó feladattá válik.
Az Általános Nyomtatványkitöltő Keretprogram (ÁNYK) hosszú éveken át az elektronikus adóügyintézés meghatározó eszköze volt, technológiája azonban mára elavult. A NAV korszerűbb szolgáltatásai egyszerűbb, gyorsabb és egyre inkább automatizálható ügyintézést tesznek lehetővé. A kisebb vállalkozások és a magánszemélyek számára elsősorban az Online Nyomtatványkitöltő Alkalmazás (ONYA), a nagyobb cégeknek a gép-gép kapcsolaton alapuló megoldások, az áfabevalláshoz pedig az eÁFA kínál alternatívát.

